CELEX: 32013D0082
Language: sk
Date: 2013-02-13 00:00:00
Title: 2013/82/EÚ: Vykonávacie rozhodnutie Komisie z  13. februára 2013 o schválení národných plánov na zavedenie systémov potvrdzovania údajov v súlade s článkom 109 ods. 8 nariadenia Rady (ES) č. 1224/2009 zo strany Komisie [oznámené pod číslom C(2013) 651]

15.2.2013   
            
            
               SK
            
            
               Úradný vestník Európskej únie
            
            
               L 44/18
            
         VYKONÁVACIE ROZHODNUTIE KOMISIE
   z 13. februára 2013
   o schválení národných plánov na zavedenie systémov potvrdzovania údajov v súlade s článkom 109 ods. 8 nariadenia Rady (ES) č. 1224/2009 zo strany Komisie
   [oznámené pod číslom C(2013) 651]
   (Iba anglické, bulharské, dánske, estónske, fínske, francúzske, grécke, holandské, litovské, lotyšské, maltské, nemecké, poľské, portugalské, slovinské, španielske, švédske a talianske znenie je autentické)
   (2013/82/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky v oblasti rybného hospodárstva a ktorým sa menia a dopĺňajú nariadenia (ES) č. 847/96, (ES) č. 2371/2002, (ES) č. 811/2004, (ES) č. 768/2005, (ES) č. 2115/2005, (ES) č. 2166/2005, (ES) č. 388/2006, (ES) č. 509/2007, (ES) č. 676/2007, (ES) č. 1098/2007, (ES) č. 1300/2008, (ES) č. 1342/2008 a ktorým sa zrušujú nariadenia (EHS) č. 2847/93, (ES) č. 1627/94 a (ES) č. 1966/2006 (1), a najmä na jeho článok 109 ods. 8,
   so zreteľom na predkladanie národných plánov na zavedenie systémov potvrdzovania údajov v členských štátoch,
   keďže:
   
               (1)
            
            
               Podľa článku 109 ods. 8 nariadenia (ES) č. 1224/2009 členské štáty vypracujú národný plán na zavedenie systému potvrdzovania údajov, ktorý umožní členským štátom, aby na základe riadenia rizík stanovili priority v súvislosti s potvrdzovaním a krížovými kontrolami a nasledujúcimi nadväzujúcimi opatreniami v prípade nezrovnalostí.
            
         
               (2)
            
            
               Belgické kráľovstvo, Bulharská republika, Dánske kráľovstvo, Spolková republika Nemecko, Estónska republika, Írsko, Španielske kráľovstvo, Francúzska republika, Talianska republika, Cyperská republika, Lotyšská republika, Litovská republika, Maltská republika, Holandské kráľovstvo, Poľská republika, Portugalská republika, Slovinská republika, Fínska republika, Švédske kráľovstvo a Spojené kráľovstvo Veľkej Británie a Severného Írska predložili svoje národné plány Komisii na schválenie. Uvedené plány sú v súlade s článkom 109 nariadenia (ES) č. 1224/2009 a článkami 143 až 145 vykonávacieho nariadenia Komisie (EÚ) č. 404/2011 z 8. apríla 2011, ktorým sa ustanovujú podrobné pravidlá vykonávania nariadenia Rady (ES) č. 1224/2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky rybného hospodárstva (2). Preto by sa mali schváliť.
            
         
               (3)
            
            
               Toto rozhodnutie predstavuje rozhodnutie o schválení v zmysle článku 109 ods. 8 nariadenia (ES) č. 1224/2009.
            
         
               (4)
            
            
               Komisia bude sledovať uplatňovanie národných plánov v súvislosti s ich efektívnym fungovaním. Ak sa na základe zistení, ktoré sú výsledkom overovaní, inšpekcií a auditov, ktoré Komisia vykonala v rámci hlavy X nariadenia (ES) č. 1224/2009 budú zmeny a doplnenia národných plánov potvrdzovania údajov považovať za potrebné, členské štáty by mali plán zodpovedajúcim spôsobom zmeniť a doplniť,
            
         PRIJALA TOTO ROZHODNUTIE:
   Článok 1
   1.   Národné plány na zavedenie systému potvrdzovania údajov krajín Belgické kráľovstvo, Bulharská republika, Dánske kráľovstvo, Spolková republika Nemecko, Estónska republika, Írsko, Španielske kráľovstvo, Francúzska republika, Talianska republika, Cyperská republika, Lotyšská republika, Litovská republika, Maltská republika, Holandské kráľovstvo, Poľská republika, Portugalská republika, Slovinská republika, Fínska republika, Švédske kráľovstvo a Spojené kráľovstvo Veľkej Británie a Severného Írska sú schválené podľa článku 109 ods. 8 nariadenia (ES) č. 1224/2009.
   2.   Ak sa na základe zistení, ktoré sú výsledkom overovaní, inšpekcií a auditov vykonávaných v rámci hlavy X nariadenia (ES) č. 1224/2009 Komisia domnieva, že plány potvrdzovania schválené podľa odseku 1 nezabezpečujú účinné zavádzania požiadaviek ustanovených v článku 109 nariadenia (ES) č. 1224/2009 zo strany členských štátov, môže po konzultácii s dotknutými členskými štátmi požiadať o zmenu a doplnenie týchto plánov.
   3.   Členské štáty zmenia a dopĺňajú svoje plány potvrdzovania údajov v súlade s požiadavkou Komisie podľa odseku 2.
   Článok 2
   Toto rozhodnutie je určené Belgickému kráľovstvu, Bulharskej republike, Dánskemu kráľovstvu, Spolkovej republike Nemecko, Írsku, Estónskej republike, Španielskemu kráľovstvu, Francúzskej republike, Talianskej republike, Cyperskej republike, Lotyšskej republike, Litovskej republike, Maltskej republike, Holandskému kráľovstvu, Poľskej republike, Portugalskej republike, Slovinskej republike, Fínskej republike, Švédskemu kráľovstvu a Spojenému kráľovstvu Veľkej Británie a Severného Írska.
   
      V Bruseli 13. februára 2013
      
         
            Za Komisiu
         
         Maria DAMANAKI
         
            členka Komisie
         
      
   
   
      (1)  Ú. v. EÚ L 343, 22.12.2009, s. 1.
   
      (2)  Ú. v. EÚ L 112, 30.4.2011, s. 1.